ናይ ዓለምና ሰላም ኣብ ጉዳይ-ማይ ዝተሓንገጠ እዩ። ማይ ፖሊቲካዊ ሃዋህው ዓለም፥ ቅርፂ ምትሓዝ ካብ ዝጅምር ዛጊድ ክፍለ ዘመናት ተቖፂሮም። "ኤክስ ፕራይዝ" አብ ዝተብሃለ ዓለም ለኸ ትካል ማይ ተመራማሪ ዝኾኑ ዘይና ታታ፥ "ቀደም፥ ዓበይቲ ኣካላት ማይ፡ ዶብ ህዝብታትን ዓድታተትን ክፍጠር ገይሮም" ይብሉ። መልክዕ ምድራዊ ፖለቲካ ሎሚ ግና ብጣዕሚ ዝተፈለየ ብምዃኑ፥ ሕቶ ቀረብ ማይ ዓብይ ፖሊቲካዊ ጉዳይ ምዃኑ ይዛረቡ። ኣብ ዝተፈላለዩ ክፍልታት ዓለም፥ ዓበይቲ ኣካላት ማይ ብዙሓት ሃገራት ኣቋሪፆምን ዶባት ጥሒሶምን ይሓልፉ። ኣብ ከምዚ ኩነታት ብዛዕባ መሰል ምጥቃም ማይን ተዛማድቲ ጉዳያትን ይለዓሉ። ብፍላይ ሩባ እንተኾይኑ፥ ብምድራዊ ኣቀማምጠኦም ላዕለዎት ሃገራት ዝበለፀ ናይ ምውሳን ስልጣን ዘለዎም እንትኸውን፥ ኣብ ልዕሊ ታሕተዎት ሃገራት እቲ ተፋሰስ ድማ ፅዕንቶ ናይ ምፍጣር ጉልበት ኣለዎም። ጆርዳን፥ ፍልስጥኤምን ንእስራኤልን ሓዊሱ ንብዙሓት ከባቢታት ፍልፍል ማይ እንትኸውን፡ ንዘመናት ምኽንያት ጎንፅን ምውጣጥን ኾይኑ ፀኒሑ። ብኻሊእ ገፅ፥ ኣብ ሶርያ ንኣስታት ሺሕ ዘመን ዝፀንሐ ድርቂ፡ ነቲ ናይ ሕዚ ወለዶ ዘብርስ ዘሎ ኲናትን ዕግርግርን ከምኡ ድማ ንሱ ስዒቡ ዝተጣየሸ እስላማዊ ጉጅለ ንምፍጣር ከም ምኽንያት ኮይኑ ይለዓል። ብኻሊእ ገፅ፥ ኣብ ኢትዮጵያን ግብፅን ምስ ምጥቃምን ምምዕባልን ሩባ ኣባይ (ናይል) ተኣሳሲሩ፥ ንዘመናት ምኽንያት ጎንፂ ኮይኑ ፀኒሑ። ሩባ ኣባይ፡ ካብ ኢትዮጵያ ተበጊሱ ነዊሕ ርሕቐት ድሕሪ ምጉዓዝ ኣብ ግብፂ 'ዩ ዝዓርፍ። ምንጪ ስእሊ, AFP መግለጺ ስእሊ, ኢትዮጵያ ትሃንፆ ዘላ ግድብ ልዕሊ 6000 ሜጋ ዋት ሓይሊ ከመንጩ ትፅቢት ይግበረሉ። ብርግፅ ኣብ 2005 ኣቆጻጽራ ፈረንጂ፡ ካብ ኣፍሪካ ብዕቤቱ ቀዳማይ ዝኾነ ዓብይ ሓፅቢ ህዳሰ ኢትዮጵያ ንምህናፅ ክልቲአን ሃገራት ዝነበረን ኣፈላላይ ምፅባበን ይዝከር። ብተወሳኺ ድማ፥ እተን ሃገራት ፍትሓዊ ቀረብ ማይ ንምርግጋፅ ዘኽእል ናይ ሓባር ምርድዳእ ተፈራሪመን። ተመራማሪ ሃፍቲ ማይ ታታ፥ ካብ ገረብ ጆሆር ማይ ብመሸጣ ክቐርብ ዝፈቅድ ን99 ዓመታት ዝተፈረመ ውዕሊ ማሌዥያን ሲንጋፖርን ከም ኣብነት ይጠቕሱ፥ ተመሳሰሊ ፀገም ዘጓንፈን ዘሎ ዓድታት፥ ከም መርኣያ ክውሰድኦ ድማ ይመኽሩ። "ሲንጋፖር ብቑጠባ ካብ ዝውንጨፋ ዘለዋ ሀገራት ዓለም ሓንቲ እያ። ኮይኑ ግና፡ ኣብ ግዝኣታ እኹል ተፈጥሮ ማይ ብዘይምህላው ኢንዳስትሪ፥ ንግድን ዕቤት ባህልን እታ ዓዲ ኣብ ዘለዎ ጠጠው ምበለ ነይሩ" ይብሉ ታታ። ብዛዕባ ተፈጥሮ ማይ መረዳእታ ዝህብ ኣብ ካሊፎርንያ ዝቕመጥ "ፓሲፊክ ኢንስትትዩት" ዝተብሃለ ትካል ከምዝብሎ፥ ካብ 2000 ቅድሚ ልደተ ክርስቶስ ጀሚሩ ክሳዕ ሎሚ ኣብ ዓለምና ምስ ማይ ዝተኣሳሰሩ ብደርዘናት ዝቑፀሩ ጎንፅታት ኣጓኒፎም እዮም። ናይ ሎሚ ሕቶ "ኩሉ ሰብ እኹል ማይ ረኺቡ፡ ኣብ መበል 21 ክ/ዘመን ናይ ዓለምና ሰላም ብኸመይ ይሕሎ"-ዝብል እዩ ?
